b'\n_START_ARTICLE_\nBara\n_START_PARAGRAPH_\nBara (arabsko \xd8\xa8\xd8\xa7\xd8\xb1\xd8\xa9) oz. dalj\xc5\xa1e Al-Bara je eno izmed\xc2\xa0\xc2\xbbmrtvih mest\xc2\xab\xc2\xa0na severozahodu Sirije v hribovju D\xc5\xbeebel Riha, okoli 65 km severno od Hame in okoli 80 km jugozahodno od Alepa._NEWLINE_Naselje je nastalo v 4. stoletju ob trgovski poti med Antiohijo in Apameo. Zaradi lege in ugodnih pogojev za gojenje oljk in vinske trte je naselje v 5. in 6. stoletju cvetelo in postalo pomembno sredi\xc5\xa1\xc4\x8de pridelave vina in olivnega olja. Tudi po muslimanskih osvojitvah v 7. stoletju, ki so prekinile trgovske poti in povzro\xc4\x8dile mno\xc5\xbei\xc4\x8dno izseljevanje preostalih\xc2\xa0\xc2\xbbmrtvih mest\xc2\xab, je ostala poseljena in zvesta vzhodnemu kr\xc5\xa1\xc4\x8danstvu (bila je tudi sede\xc5\xbe \xc5\xa1kofije). Leta 1098 so jo zasedli kri\xc5\xbearji pod poveljstvom Rajmonda IV. Toulu\xc5\xa1kega. Ravno iz Bare so kri\xc5\xbearji \xc5\xa1e istega leta krenili na pohod, ki se je kon\xc4\x8dal z grozljivim ljudo\xc5\xbeerskim pokolom v Marat al-Numanu. Leta 1123 je ponovno padla v muslimanske roke in takrat je bila zgrajena manj\xc5\xa1a trdnjava. Kmalu zatem, v drugem delu 12. stoletja, so jo prebivalci po mo\xc4\x8dnem potresu zapustili._NEWLINE_V za\xc4\x8detku 20. stoletja je na robu nekdanje naselbine nastala sodobna vas z istim imenom in do danes \xc5\xbee dosegla velikost manj\xc5\xa1ega mesta._NEWLINE_Ostanki nekdanje naselbine se razprostirajo na najve\xc4\x8dji povr\xc5\xa1ini izmed vseh\xc2\xa0\xc2\xbbmrtvih mest\xc2\xab. Ru\xc5\xa1evine so raztresene med polji, sadovnjaki in nasadi oljk. Razpoznati je mogo\xc4\x8de ostanke vsaj petih cerkva, treh samostanov in ve\xc4\x8d vil. O bogastvu nekdanjih me\xc5\xa1\xc4\x8danov lahko sklepamo po ostankih ve\xc4\x8d razko\xc5\xa1nih grobnic. Najzanimivej\xc5\xa1e izmed njih sta dve piramidaste oblike in ena podzemna.'